钦定古今图书集成/明伦汇编/家范典/第102卷 > 《范文正义田记》钱公辅
## 钦定古今图书集成/明伦汇编/家范典/第102卷 > 《范文正义田记》钱公辅

范文正公，苏人也。平生好施与，择其亲而贫、疏而贤
者咸施之。方贵显时，于其里中买负郭常稔之田千
亩，号曰“义田”，以养济群族之人。日有食，岁有衣，嫁、娶、
凶、丧有赡。择族之长而贤者主其计，而时其出纳焉。
日食人米一升，岁衣人一缣。嫁女者钱五十千，再嫁
者三十千。娶妇者三十千，再娶者十五千。葬者如再
“嫁之数，葬幼者十千，族之聚者九十口，岁入粳米八
百斛，以其所入给其所聚，沛然有馀而无穷。仕而家
居俟代者与焉，仕而居官者罢勿给，此其大较也。”初，
公之未贵显也，尝有志于是矣，而力之未逮者二十
年。既而为西帅，及参大政，于是始有禄赐之入，而终
其志。公既殁，后世子孙修其业，承其志，如公之存也。
公虽位高禄厚而贫，终其身殁之日，身无以为殓，子
无以为丧，惟以施贫活族之义，遗其子而已。昔晏平
仲敝车羸马，桓子曰：“是隐君之赐也。”《晏子》曰：“自臣之
贵，父之族，无不乘车者；母之族，无不足于衣食者；妻
之族，无冻馁者。”齐国之士，待臣而举火者三百馀人，
如此而为隐君之赐“乎？彰君之赐乎？”于是齐侯以晏
子之觞觞桓子。予尝爱晏子之好仁，齐侯知贤而桓
子服义也。又爱晏子之仁有等级，而言有次第也，先
父族，次母族，次妻族，而后及其疏远之贤。《孟子》曰：“亲
亲而仁民，仁民而爱物。”晏子为近之。今观文正公之
义田贤如平仲，其规模远举，又疑过之。呜呼！世之都
三公位享万锺禄，其邸第之雄，车舆之饰，声色之多，
妻孥之富，止乎一己而已，而族之人不得其门者，岂
少也哉？况于施贤乎？其下为卿、为大夫为士，廪稍之
充，奉养之厚，止乎一己而已，而族之人操壶瓢为沟
中瘠者，又岂少哉？况于他人乎？是皆公之罪人也。公
之忠义满朝廷，事业满边隅，功名满天下，后世必有
史官书之者，予可无书也。独书其《义田》，以警于世云。
公讳仲淹，字希文。嘉祐四年八月十日。